ระเบียบกรมทรัพย์สินทางปัญญาระเบียบกรมทรัพย์สินทางปัญญาว่าด้วยหลักเกณฑ์และวิธีการตรวจค้นยึด อายัด และจับกุมตามมาตรา ๑๐๖ ทวิแห่งพระราชบัญญัติเครื่องหมายการค้า พ.ศ. ๒๕๓๔[๑] อาศัยอำนาจตามความในมาตรา ๑๐๖ ทวิแห่งพระราชบัญญัติเครื่องหมายการค้า พ.ศ. ๒๕๓๔ ซึ่งแก้ไขเพิ่มเติมโดยพระราชบัญญัติเครื่องหมายการค้า(ฉบับที่ ๒) พ.ศ. ๒๕๔๓อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคลซึ่งมาตรา ๒๙ ประกอบกับมาตรา ๓๑ มาตรา ๓๕ มาตรา ๔๘ และมาตรา ๕๐ของรัฐธรรมนูญแห่งราชอาณาจักรไทยบัญญัติให้กระทำได้โดยอาศัยอำนาจตามบทบัญญัติแห่งกฎหมายอธิบดีกรมทรัพย์สินทางปัญญาโดยอนุมัติของรัฐมนตรีว่าการกระทรวงพาณิชย์ออกระเบียบไว้ดังต่อไปนี้ข้อ ๑ ให้ยกเลิกระเบียบกรมทรัพย์สินทางปัญญาว่าด้วยหลักเกณฑ์และวิธีการตรวจค้น ยึด อายัด และจับกุม ตามมาตรา ๑๐๖ ทวิแห่งพระราชบัญญัติเครื่องหมายการค้า พ.ศ. ๒๕๓๔ ลงวันที่ ๑๔ กรกฎาคม พ.ศ. ๒๕๔๓ข้อ ๒ ในกรณีที่มีปัญหาเกี่ยวกับการปฏิบัติหรือไม่สามารถปฏิบัติตามข้อกำหนดในระเบียบนี้หรือมีปัญหาอื่นใดที่ไม่ได้กำหนดในระเบียบนี้ให้รายงานอธิบดีกรมทรัพย์สินทางปัญญาเพื่อพิจารณาสั่งการข้อ ๓ ให้รองอธิบดีกรมทรัพย์สินทางปัญญาผู้ซึ่งได้รับมอบหมายให้กำกับดูแลศูนย์ประสานการป้องปรามการละเมิดทรัพย์สินทางปัญญาเป็นผู้รักษาการตามระเบียบนี้ข้อ ๔ในการปฏิบัติหน้าที่ของนายทะเบียนและพนักงานเจ้าหน้าที่ตามระเบียบนี้ให้ถือเป็นราชการลับตั้งแต่วันที่เริ่มดำเนินการจนถึงวันที่ได้เสนอผลการปฏิบัติงานต่อผู้บังคับบัญชาข้อ ๕ในการปฏิบัติหน้าที่ของนายทะเบียนและพนักงานเจ้าหน้าที่ตามมาตรา ๑๐๖ ทวิแห่งพระราชบัญญัติเครื่องหมายการค้า พ.ศ. ๒๕๓๔ซึ่งแก้ไขเพิ่มเติมโดยพระราชบัญญัติเครื่องหมายการค้า (ฉบับที่ ๒) พ.ศ. ๒๕๔๓ให้ดำเนินการตามหลักเกณฑ์ดังต่อไปนี้(๑)จะต้องประกอบด้วยนายทะเบียนหรือพนักงานเจ้าหน้าที่จำนวนไม่น้อยกว่า ๒ คนโดยมีข้าราชการซึ่งดำรงตำแหน่งไม่ต่ำกว่าระดับ ๕หรือเทียบเท่าขึ้นไปเป็นหัวหน้าคณะสำหรับการปฏิบัติงานในแต่ละครั้ง(๒) จะต้องแสดงบัตรประจำตัวและแจ้งความประสงค์ในการปฏิบัติงานให้ผู้ประกอบการเจ้าของสถานที่หรือผู้ครองครองสถานที่ทราบเสียก่อนพร้อมทั้งแสดงให้บุคคลดังกล่าวเห็นว่าไม่ได้นำสิ่งใดสิ่งหนึ่งที่ผิดกฎหมายซุกซ่อนไปด้วยแต่อย่างใดในกรณีที่ผู้ประกอบการ เจ้าของสถานที่หรือผู้ครอบครองสถานที่ไม่อยู่ ให้ไปตามตัวมา แต่ถ้าไม่สามารถตามตัวมาได้ให้ดำเนินการตามวรรคหนึ่งต่อบุคคลที่บรรลุนิติภาวะและอยู่ในสถานที่นั้น(๓)การปฏิบัติงานของนายทะเบียนและพนักงานเจ้าหน้าที่ตามระเบียบนี้ให้กระทำต่อหน้าบุคคลตาม(๒) ถ้าไม่สามารถทำได้ ให้แจ้งเจ้าหน้าที่ตำรวจในท้องที่เกิดเหตุนั้นทราบเพื่อไปเป็นพยานในการปฏิบัติงานดังกล่าว(๔)การปฏิบัติงานของนายทะเบียนและพนักงานเจ้าหน้าที่จะต้องใช้ความละเอียดและรอบคอบและให้อยู่ในดุลพินิจว่าจะยึดหรืออายัดยานพาหนะเอกสารหรือหลักฐานอื่นใดที่เกี่ยวข้องกับการกระทำความผิดเพื่อประโยชน์ในการดำเนินคดีกับผู้กระทำความผิดแต่สำหรับการจะยึดหรืออายัดสินค้าที่ละเมิดสิทธิในเครื่องหมายการค้าของบุคคลอื่นนั้นให้นายทะเบียนหรือพนักงานเจ้าหน้าที่ยึดหรืออายัดได้แต่เฉพาะสินค้าที่เจ้าของเครื่องหมายการค้าหรือผู้แทนซึ่งได้รับมอบอำนาจจากเจ้าของเครื่องหมายการค้าได้ชี้หรือระบุว่าเป็นสินค้าที่ละเมิดสิทธิของตน(๕) ในการยึดหรืออายัดสินค้า ยานพาหนะ เอกสารหรือหลักฐานอื่นที่เกี่ยวข้องกับการกระทำความผิดใดตาม (๔)ให้นายทะเบียนหรือพนักงานเจ้าหน้าที่จัดทำบัญชีทรัพย์สินที่ถูกยึดหรืออายัดโดยละเอียดโดยใช้แบบแนบท้ายระเบียบนี้เพื่อเป็นเอกสารแนบท้ายบันทึกผลการปฏิบัติงานของนายทะเบียนและพนักงานเจ้าหน้าที่(๖)ให้นายทะเบียนและพนักงานเจ้าหน้าที่ปฏิบัติหน้าที่โดยสุภาพและพยายามไม่ให้เกิดความเสียหายหรือบุบสลายแก่ทรัพย์สินของบุคคลที่เกี่ยวข้อง(๗) ในกรณีที่มีเหตุอันควรสงสัยว่าการปฏิบัติงานครั้งใดอาจมีภัยอันตรายต่อชีวิตหรือทรัพย์สินของนายทะเบียนและพนักงานเจ้าหน้าที่หรือทรัพย์สินของทางราชการให้นายทะเบียนหรือพนักงานเจ้าหน้าที่ประสานกับเจ้าหน้าที่ตำรวจเพื่อปฏิบัติงานดังกล่าวร่วมกันข้อ ๖ในกรณีที่นายทะเบียนหรือพนักงานเจ้าหน้าที่ไม่สามารถดำเนินการให้แล้วเสร็จในวันนั้นให้อายัดหลักฐานที่ยังดำเนินการไม่แล้วเสร็จไว้ก่อนแล้วแจ้งเจ้าหน้าที่ตำรวจเพื่อลงบันทึกประจำวันไว้เป็นหลักฐานด้วยแล้วให้ดำเนินการต่อในวันถัดไปข้อ ๗เมื่อนายทะเบียนหรือพนักงานเจ้าหน้าที่ได้ปฏิบัติงานแล้วเสร็จให้บันทึกผลการปฏิบัติงานของนายทะเบียนหรือพนักงานเจ้าหน้าที่ตามแบบแนบท้ายระเบียบนี้โดยมีข้อความอย่างน้อย ดังต่อไปนี้(๑)นายทะเบียนหรือพนักงานเจ้าหน้าที่ได้แสดงบัตรประจำตัวให้บุคคลตามข้อ ๕ (๒)นั้นดูแล้ว ทั้งแสดงให้เห็นว่าไม่ได้นำสิ่งใดสิ่งหนึ่งที่ผิดกฎหมายซุกซ่อนไปด้วย(๒) ให้แสดงชื่อของบุคคลตามข้อ ๕ (๒) ไว้ให้ชัดแจ้ง(๓) ได้ปฏิบัติงานตั้งแต่เวลาใด แล้วเสร็จเวลาใดและมีปัญหาหรืออุปสรรคใดบ้าง(๔) หากพบสินค้า ยานพาหนะ เอกสารหรือหลักฐานอื่นที่เกี่ยวข้องกับการกระทำความผิดที่อาจยึดหรืออายัดได้ให้บันทึกว่าพบ ณ ที่ใด อยู่ในลักษณะอย่างใด ปิดบังซ่อนเร้นหรือไม่ประการใดหรือบุคคลตามข้อ ๕ (๒)เป็นผู้นำมามอบให้นายทะเบียนหรือพนักงานเจ้าหน้าที่ด้วยตัวเอง(๕)นายทะเบียนหรือพนักงานเจ้าหน้าที่มิได้ทำให้เกิดความเสียหายหรือบุบสลายซึ่งทรัพย์สินในสถานที่นั้นข้อ ๘เมื่อได้ทำการบันทึกผลการปฏิบัติงานของนายทะเบียนและพนักงานเจ้าหน้าที่เสร็จแล้วให้อ่านบันทึกดังกล่าวให้บุคคลตามข้อ๕ (๒) ฟังก่อนที่จะให้ลงลายมือชื่อในบันทึกผลการปฏิบัติงานนั้นถ้าบุคคลดังกล่าวไม่ยอมลงลายมือชื่อในบันทึกผลการปฏิบัติงานของนายทะเบียนและพนักงานเจ้าหน้าที่ให้ทำบันทึกไว้เป็นหลักฐานและลงลายมือชื่อนายทะเบียนหรือพนักงานเจ้าหน้าที่กำกับไว้ทั้งนี้ให้มอบสำเนาบันทึกดังกล่าวให้บุคคลตามข้อ ๕ (๒) เก็บไว้หนึ่งฉบับหากบุคคลดังกล่าวไม่ยอมรับบันทึกผลการปฏิบัติงานของนายทะเบียนและพนักงานเจ้าหน้าที่ให้ทำบันทึกไว้เป็นหลักฐานและลงลายมือชื่อนายทะเบียนหรือพนักงานเจ้าหน้าที่กำกับไว้เช่นเดียวกันข้อ ๙ให้นายทะเบียนหรือพนักงานเจ้าหน้าที่นำส่งบันทึกผลการปฏิบัติงานของนายทะเบียนและพนักงานเจ้าหน้าที่พร้อมทั้งสินค้า ยานพาหนะเอกสารหรือหลักฐานอื่นที่ได้ยึดหรืออายัดไว้ให้แก่พนักงานสอบสวนเพื่อดำเนินคดีต่อไปนอกจากนี้ หากมีการจับกุมผู้กระทำความผิดตามมาตรา ๑๐๖ ทวิแห่งพระราชบัญญัติเครื่องหมายการค้า พ.ศ. ๒๕๓๔ซึ่งแก้ไขเพิ่มเติมโดยพระราชบัญญัติเครื่องหมายการค้า (ฉบับที่ ๒) พ.ศ. ๒๕๔๓ให้นายทะเบียนหรือพนักงานเจ้าหน้าที่ทำบันทึกจับกุมตัวผู้ต้องหาโดยใช้แบบแนบท้ายระเบียบนี้และให้นำผู้ต้องหาพร้อมด้วยบันทึกการจับกุมส่งแก่พนักงานสอบสวนเพื่อดำเนินคดีต่อไปด้วยข้อ ๑๐ภายในเวลาเจ็ดวันนับแต่วันที่ได้ปฏิบัติงานแล้วเสร็จให้นายทะเบียนหรือพนักงานเจ้าหน้าที่รายงานต่ออธิบดีเพื่อทราบเว้นแต่ในกรณีที่การปฏิบัติงานของนายทะเบียนหรือพนักงานเจ้าหน้าที่ครั้งใดมีการยึดหรืออายัดสินค้ายานพาหนะ เอกสาร หรือหลักฐานอื่นที่เกี่ยวข้องกับการกระทำความผิดตามมาตรา ๑๐๖ ทวิ(๒) แห่งพระราชบัญญัติเครื่องหมายการค้า พ.ศ. ๒๕๓๔ซึ่งแก้ไขเพิ่มเติมโดยพระราชบัญญัติเครื่องหมายการค้า (ฉบับที่ ๒) พ.ศ. ๒๕๔๓ ให้นายทะเบียนหรือพนักงานเจ้าหน้าที่รายงานต่ออธิบดีเพื่อขอความเห็นชอบภายในเวลาสามวันนับแต่วันที่ได้ปฏิบัติงานแล้วเสร็จทั้งนี้ ตั้งแต่บัดนี้เป็นต้นไปประกาศ ณ วันที่ ๙ สิงหาคม พ.ศ. ๒๕๔๓พงษ์เธียร พยัคฆนิธิอธิบดีกรมทรัพย์สินทางปัญญา[เอกสารแนบท้าย]๑. บันทึกผลการปฏิบัติงานของนายทะเบียนและพนักงานเจ้าหน้าที่๒.บัญชีทรัพย์สินที่ถูกยึด/อายัด๓.บันทึกการจับกุม(ดูข้อมูลจากภาพกฎหมาย)วิชชุตา/ผู้จัดทำ๑๒ กันยายน ๒๕๕๔[๑] ราชกิจจานุเบกษาเล่ม ๑๑๙/ตอนพิเศษ ๕๒ ง/หน้า ๒๕/๑๔ มิถุนายน ๒๕๔๕